ደቡባዊ የቻይና ግዛት በጎርፍ አደጋ ዜጎች ህይወት ቀጥፏል፤ በመቶ ሺህዎች ተፈናቅለዋል፡፡
ጎርፉ የቱሪስት መዳረሻዎችም ጉዳት ደርሶባቸዋል፡፡ባሕር ዳር፡ ሰኔ 04/2012 ዓ.ም (አብመድ) ደቡባዊ ቻይና በጣለ ከባድ ዝናብ ያስከተለው የጎርፍ መጥለቅለቅ እና የመሬት መንሸራትት 230 ሺህ ነዋሪዎች ከቀዬአች ሲያፈናቅል 1 ሺህ 300 ቤቶች ወድመዋል፤ ስድስት ሰዎች መሞታቸውን ሪፖርት ተደርጓል፡፡ የገቡበት ያልታወቁ ሰዎችም መኖራቸውን አጃንስ ፍራንስ ፕረስ ኤጀንሲ ዘግቧል፡፡የሀገሪቱ ደቡባዊ ራስ ገዝ ክልል ጓንግዢ ዧንግ እንደዛሬው በኮሮና ቫይረስ ወረርሽኝ ምክንያት ጭር ሳትል የበርካታ ቱሪስቶች መዳረሻ ነበረች፡፡
ወረርሽኙን ተቋቁማ ወደ ቀድሞ የተሟሟቀ እንቅስቃሴዋ ለመመለስ እየታተረች ባለችበት ወቅት ያልታሰበ ጎርፍ እና መሬት መንሸራተት አደጋ አስተናገደች፡፡ ጎዳናዎቿ በጎርፍ ተጥለቅልቀዋል፤ ነዋሪዎችን ከአካባቢው ለማስወጣት ጥረት እየተደረገ ነው፡፡ እንደአካባቢው የመንግስት አስተዳደር መረጃ ከ1 ሺህ በላይ ሆቴሎች በጎርፍ ተጥለቅልቀዋል፤ ከ30 በላይ የጉብኝት መዳረሻዎች ጉዳት ደርሶባቸዋል፡፡የአንድ ሆቴል ባለቤት በሰጡት አስተያየት የሆቴላቸው እንግዳ መቀበያ አንድ ሜትር ጥልቀት ያህል በጎርፍ ውሃ ተጥለቅልቋል፡፡ በወረርሽኙ የተጎዳው ቱሪዝም ሴክተሩ የአካባቢው ጥሩ ያልሆነ አየር ጠባይ የባሰ ፈተና እንደሆነበት ነው የተገለጠው፡፡ በጎርፉ ከአራት ቢሊዮን ዩአን ወይም ከ 550 ሚሊዮን የአሜሪካን ዶላር በላይ ቀጥተኛ ኢኮኖሚያዊ ኪሳራ እንዳጋጠማቸው የአደጋ ጊዜ አስተዳደር ሚኒስትሩ ገልጸዋል፡፡